Пэдры

**Пэ́дра Ганса́лес Лёпэс** (), таксама вядомы як **Пэ́дры** (;  25 лістапада 2002 году) — гішпанскі футбаліст, цэнтральны паўабаронца клюбу «Барсэлёна» і нацыянальнай зборнай Гішпаніі. Уважаецца адным з найлепшых паўабаронцаў і найлепшых гульцоў у сьвеце, дзякуючы сваім навычкам у кантраляваньні мяча, дрыблінгу, добрым перадачам, здольнасьцю быць плэймэйкарам, хуткасьцю працы і выключным бачаньнем гульні.

## Кар’ера
### Клюбная
Пэдры далучыўся да акадэміі «Ляс-Пальмасу» ў 2018 годзе. 15 ліпеня 2019 году гулец, маючы ўсяго 16 гадоў, склаў першую прафэсійную чатырохгадовую дамову з клюбам, пасьля чаго трэнэр Пэпэ Мэль перавёў яго яго ў першую каманду. Запачаткаваў кар’еру на прафэсійным узроўні 18 жніўня 2019 году ў веку ўсяго 16 гадоў, зьявіўшыся ў стартавым складзе ў матчы супраць «Уэскі» розыгрышу другога дывізіёну. Свой першы гол забіў 19 верасьня, дзякуючы чаму астраўны клюб здабыў хатнюю перамогу над хіхонскім «Спортынгам», стаўшы наймаладзейшым галеадорам у гісторыі «Ляс-Пальмасу».

Яшчэ ў верасьні 2019 году «Барсэлёна» парупілася над тым, каб гулец паводле дамовы прыяднаўся да ейнага складу налета. Футбаліст узгадніў умовы з каталёнскай камандай, якая выдаткавала на падпісаньне маладога талента 5 мільёнаў эўра з рознымі бонусамі. У кашулі сіне-гранатавых Пэдры дэбютаваў 27 верасьня, замяніўшы Філіпэ Каўтыньню ў хатнім матчы Ля Лігі супраць «Вільярэалу». 7 лістапада гулец адзначыўся першым голам у новай дружыне, а таксама вызначыўся галявой перадачай на Сэржы Рабэрта. 14 красавіка 2022 году Пэдры атрымаў траўму падкаленнай сухажылы падчас другога чвэрцьфінальнага матчу «Барсэлёны» супраць нямецкана «Айнтрахту» ў Лізе Эўропы. Як пасьля стала вядома, Пэдры мусіць прапусьць рэшту сэзону. 28 студзеня 2023 году ў матчы супраць «Жыроны» Пэдры згуляў соты матч у кашулі каталёнскага клюбу.

З прыходам новага трэнэра Гансі Фліка ў «Барсэлёну» ў сэзоне 2024—2025 гадоў Пэдры значна палепшыў сваю фізычную форму і пачаў сэзон моцна і практычна бяз траўмаў. 30 студзеня 2025 году гулец падоўжыў свой кантракт з клюбам да 2030 году. 26 красавіка 2025 году футбаліст адзначыўся голам у фінале Кубка Гішпаніі супраць мадрыдзкага «Рэалу», чым дапамог камандзе здабыць трафэй.

### Міжнародная
У сакавіку 2021 году Пэдры быў запрошаны у нацыянальную зборную Гішпаніі перад матчамі групавога этапу кваліфікацыі чэмпіянату сьвету 2022 году. Да гэтага футбаліст абараняў гонар краіны толькі ў моладзевых і юнацкіх камандах. Запачаткаваў выступы ў складзе нацыянальнай каманды 25 сакавіка ў матчы супраць зборнай Грэцыі.

24 траўня 2021 году Пэдры быў улучаны ў склад зборнай Люісам Энрыке на чэмпіянат Эўропы 2020 году. 14 чэрвеня ён стаў наймаладзейшым гульцом, які бараніў колеры гішпанцаў на чэмпіянатах Эўропы, калі зьявіўся ў першай адзінаццатцы ў матчы супраць зборнай Швэцыі, які скончыўся зь лікам 0:0. Пэдры на той дзень было 18 гадоў, 6 месяцаў і 18 дзён. Агулам на турніры паўабаронца зьявіўся ўва ўсіх шасьці матчаў зборнай Гішпаніі, чым зрабіў важкі ўнёсак на прабіцьцё каманды ў паўфінал, дзе яны саступілі па пэнальці будучым пераможцам зборнай Італіі. У тым паўфінальным матчы маладзён зрабіў 65 дакладных перадачаў з 66 спробаў. За свае выступы быў названы найлепшым маладым гульцом турніру, а таксама адзіным гішпанцам, які быў улучаны ў сымбалічную зборную турніру. Тым жа летам узяў удзел у летніх Алімпійскіх гульнях, за што быў крытыкаваны з боку Рональда Кумана. Таксама гулец прыцягваўся да складу на чэмпіянат сьвету 2022 году і чэмпіянат Эўропы 2024 году.

## Дасягненьні
**«Барсэлёна»**:
* Чэмпіён Гішпаніі: 2023, 2025
* Уладальнік Кубка Гішпаніі: 2021, 2025
* Уладальнік Супэркубка Гішпаніі: 2023, 2025, 2026

**Гішпанія**:
* Чэмпіён Эўропы: 2024

## Крыніцы

## Вонкавыя спасылкі
* 
* 
* 

Катэгорыя:Гішпанскія футбалісты
Катэгорыя:Гішпанскія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2020 году
Катэгорыя:Прызэры летніх Алімпійскіх гульняў 2020 году